
[bookmark: TextBodyBegin]Európsky parlament,
–	so zreteľom na delegované nariadenie Komisie (C(2024)01219),
–	so zreteľom na list Komisie z 13. marca 2024, ktorým ho žiada, aby oznámil, že nevznesie námietku voči delegovanému nariadeniu,
–	so zreteľom na list Výboru pre občianske slobody, spravodlivosť a vnútorné veci predsedovi Konferencie predsedov výborov,
–	so zreteľom na článok 290 Zmluvy o fungovaní Európskej únie,
–	so zreteľom na nariadenie Európskeho parlamentu a Rady (ES) č. 273/2004 z 11. februára 2004[footnoteRef:1] o prekurzoroch drog, a najmä na jeho článok 15 a 15a ods. 5, [1:  	Ú. v. EÚ L 47, 18.2.2004, s. 1.] 

–	so zreteľom na nariadenie Rady (ES) č. 111/2005 z 22. decembra 2004[footnoteRef:2], ktorým sa stanovujú pravidlá sledovania obchodu s drogovými prekurzormi medzi Úniou a tretími krajinami, a najmä na jeho článok 30a a 30b ods. 5, [2:  	Ú. v. EÚ L 22, 26.1.2005, s. 1.] 

–	so zreteľom na článok 111 ods. 6 rokovacieho poriadku,
–	so zreteľom na návrh uznesenia Výboru pre občianske slobody, spravodlivosť a vnútorné veci,
–	so zreteľom na skutočnosť, že neboli vznesené námietky v lehote stanovenej v článku 111 ods. 6 tretej a štvrtej zarážke rokovacieho poriadku, ktorá uplynula 23. apríla 2024,
A.	keďže legislatívny rámec EÚ týkajúci sa opatrení na kontrolu prístupu k látkam používaným pri výrobe nelegálnych drog sa musí neustále aktualizovať, aby sa zabránilo šíreniu tzv. dizajnových prekurzorov, ktoré sú blízkymi chemickými príbuznými tradičných drogových prekurzorov a sú vytvorené s cieľom obísť existujúce pravidlá;
B.	keďže sodná soľ izopropylidénu [2-(3,4-metyléndioxyfenyl)acetyl] malonátu (IMDPAM) bola identifikovaná ako novo vyvinutý drogový prekurzor používaný pri výrobe MDMA (3,4-metyléndioxymetamfetamínu), bežne známeho ako „extáza“;
C.	keďže v súvislosti s výrobou nelegálnych drog, ako sú MDMA, metamfetamín a amfetamín, bolo sedem esterov kyseliny 2-metyl-3-fenyloxirán-2-karboxylovej (BMK kyseliny glycidovej) a šesť esterov kyseliny 3-(1,3-benzodioxol-5-yl)-2-metyl-oxirán-2-karboxylovej (PMK kyseliny glycidovej) identifikovaných ako možné náhrady BMK kyseliny glycidovej a PMK kyseliny glycidovej, ktoré sú podľa práva EÚ kontrolovanými perkurzormi;
D.	keďže treba pozmeniť zoznam určených látok uvedených v prílohe I k nariadeniu (ES) č. 273/2004 a v prílohe k nariadeniu (ES) č. 111/2005 s cieľom podrobiť IMDPAM a identifikované estery BMK kyseliny glycidovej a PMK kyseliny glycidovej harmonizovaným kontrolným a monitorovacím opatreniam stanoveným v týchto nariadeniach;
E. 	keďže opatrenia na kontrolu prístupu k novo určeným látkam podľa nariadení (ES) č. 273/2004 a (ES) č. 111/2005 by mali nadobudnúť účinnosť čo najskôr, aby sa zabránilo používaniu týchto drogových prekurzorov na výrobu a uvádzanie nelegálnych drog na trh;
F.	keďže v pláne EÚ na boj proti obchodovaniu s drogami a organizovanej trestnej činnosti (COM(2023)0641) sa Európska komisia zaviazala, že v spolupráci s Parlamentom a Radou vynaloží všetko úsilie na urýchlenie postupu prijímania budúcich delegovaných aktov, ktorými sa zaraďujú ďalšie látky do zoznamu podľa nariadení (ES) č. 273/2004 a (ES) č. 111/2005;
1.	oznamuje, že nevznesie námietku voči delegovanému nariadeniu;
2.	poveruje svoju predsedníčku, aby postúpila toto rozhodnutie Rade a Komisii.

